دُوشی ماں واب ءِ شادہاں
سر گَشتگوں دِیریں دِہاں
بور ءُ ہزاری مرکباں
گاجی ءُ ناڑی کؤر دپاں
سر کَشتگوں گوں لشکراں
ناگہہ یَہ دَنزے چِست بیت
سِستُوں شہ بور ءِ مرکب ءَ
دَنزاں کہ رُپتہ وابے ءِ
گِندوں کہ لوگے ساکتیں
گوں پُرشتگیں دَروازگاں
بیمار جانیں یک پِتے
بَستہ گوں کَٹّ ءِ پادگاں
کَشّیت ضعیفی نارگاں
وابانی دَنزاں کہ مئے
نِی ریشگلاں مان اَتکگ اَنت
دست ءَ مئے تیغے پُرشتگیں
پاداں مئے تراول بُتکگ اَنت
اَرس اَنت کہ عیناں رِتکگ اَنت
میرساگر